Document ID: 32015R0229

REGULAMENTUL (UE) 2015/229 AL CONSILIULUI
din 12 februarie 2015
de modificare a Regulamentului (UE) nr. 267/2012 privind măsuri restrictive împotriva Iranului
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 215,
având în vedere Decizia 2010/413/PESC a Consiliului din 26 iulie 2010 privind măsuri restrictive împotriva Iranului și de abrogare a Poziției comune 2007/140/PESC (1),
având în vedere propunerea prezentată în comun de Înaltul Reprezentant al Uniunii pentru afaceri externe și politica de securitate și de Comisia Europeană,
întrucât:
(1)
Regulamentul (UE) nr. 267/2012 al Consiliului (2) pune în aplicare măsurile prevăzute de Decizia 2010/413/PESC.
(2)
La 12 februarie 2015, Consiliul a adoptat Decizia (PESC) 2015/236 (3), modificând Decizia 2010/413/PESC în vederea prelungirii până la 30 iunie 2015 a derogării prevăzute la articolul 20 alineatul (14) din decizia menționată privind actele și tranzacțiile desfășurate în ceea ce privește entitățile enumerate în listă, în măsura în care aceasta este necesară pentru executarea obligațiilor care decurg din contractele încheiate înainte de 23 ianuarie 2012 sau din contractele accesorii necesare pentru executarea unor astfel de obligații în cazul în care furnizarea de țiței și produse petroliere iraniene sau veniturile obținute din furnizarea acestora servesc la rambursarea cuantumurilor datorate în temeiul contractelor încheiate înainte de 23 ianuarie 2012 unor persoane sau entități de pe teritoriile statelor membre sau aflate sub jurisdicția acestora, în cazul în care contractele respective prevăd expres astfel de rambursări.
(3)
Măsura menționată intră în domeniul de aplicare al tratatului și, în consecință, este necesară o reglementare la nivelul Uniunii pentru punerea sa în aplicare, în special pentru a se asigura aplicarea sa uniformă de către operatorii economici din toate statele membre.
(4)
Prin urmare, Regulamentul (UE) nr. 267/2012 ar trebui modificat în consecință,
ADOPTĂ PREZENTUL REGULAMENT:
Articolul 1
La articolul 28a litera (b) din Regulamentul (UE) nr. 267/2012, cuvintele „până la 31 decembrie 2014” se înlocuiesc cu cuvintele „până la 30 iunie 2015”.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 februarie 2015.

Labels: 18
14
5
11